Solidariteit, JacarandaFM vergader: ‘Moeilike maar konstruktiewe gesprek’Tumi Morake. Foto: Facebook ŉ Afvaardiging van die vakbond Solidariteit, die JacarandaFM-omroepers Tumi Morake en Martin Bester en verteenwoordigers van dié stasie sê hulle het “ooreengekom om te verskil oor sommige kwessies” ná ŉ vergadering omtrent die memorandum wat die vakbond aan die stasie oorhandig het. Die oogmerk met dié memorandum was “om gesprekke aan te moedig wat tot groter wedersydse begrip en respek vir mekaar sal lei en wat tot voordeel van almal in Suid-Afrika sal wees”. Solidariteit het in die memorandum onder meer gevra dat JacarandaFM ŉ opname van die volledige ontbytprogram beskikbaar stel en nie slegs die vooraf geredigeerde vyf minuut lange klankgrepe nie; dat die stasie om verskoning vra aan luisteraars wat aanstoot geneem het; dat die nodige maatreëls ingestel word om die toekomstige misbruik van die JacarandaFM-platform vir eensydige politieke sienings te voorkom en dat die nodige stappe teen Morake gedoen word weens die misbruik van die JacarandaFM-platform. Dr. Dirk Hermann, bestuurshoof van Solidariteit, sê die vergadering was ŉ “moeilike, maar konstruktiewe gesprek”. “Dit was duidelik dat frustrasies van luisteraars groter is as bloot JacarandaFM. Gesprekke is belangrik en ons sal beslis praat én luister, maar die mense se groot frustrasie is ŉ bewys dat die gesprek wel verder geneem moet word. Mense se sterk emosies moenie ontken of onderskat word nie. “Ons neem kennis van JacarandaFM se standpunt dat hulle Morake ondersteun, maar ons dink steeds hulle maak ŉ fout deur bloot net hulself te verdedig en nie erkenning te gee aan die mense se frustrasies nie. Dit is ŉ reusefout waarvoor hulle moontlik later sal betaal. Daar is egter ook goed wat ons daaruit kan leer; en dit is onder meer dat ons nie genoeg met mekaar praat nie. Die stasie moes dus nie dieselfde fout weer maak nie,” sê Hermann. Hy sê die kwessies waaroor die partye verskil is onder meer dat Morake haar platform misbruik het, dat sy nié ŉ ontbytprogram vir ŉ persoonlike stelling moes gebruik het nie en ten opsigte van die inhoud en betekenis van haar uitlatings. Die vakbond sal voortgaan met sy memorandum aan die Menseregtekommissie (MRK). Solidariteit gaan verder ook voort met navorsing oor die “frustrasie onder mense” wat deel gaan vorm van sy verslag. Dié memorandum is ter aanvulling van ŉ klag van Solidariteit oor dubbelde standaarde wat reeds by die MRK ingedien is. Die uitslae van die navorsing sal ook aan die radiostasie oorgedra word. JacarandaFM het in ŉ verklaring op sy webwerf gesê hy het Morake se uitlatings teen sy “redaksionele riglyne, die riglyne van die Uitsaaiklagtekommissie en sy maatskappywaardes” hersien en bevind dat die uitlatings nie enige beleide oortree het nie. Die stasie het gesê hy besef dat die uitlatings vir sommige luisteraars kon “aanstoot gee en seer en woede veroorsaak”, maar dat dit “nie die bedoeling was nie” en dat hy “spyt is daaroor”. JacarandaFM het ook bevestig dat die uitlatings na die Uitsaaiklagtekommissie verwys is en dat hulle sal wag vir dié bevindinge. Morake het haar ook Donderdagaand tot sosiale media gewend om oor die uitlatings te praat. “Ek staan by my stellings, sonder verskoning. Die stasie staan ook by my stellings. Suid-Afrika is ŉ diverse land met baie verskillende perspektiewe. Dit sou nalatig wees as ek nié oor my uitlatings praat nie en ek moes besluit om uit te reik – ek was nie gedwing nie. “Ek moes proaktief wees en na perspektiewe anders as my eie te luister. Dit is belangrik om oor ons verskille te praat. Ons moet ook nie ŉ stem gee aan die verregses en die verlinkses wat die gesprekke oorneem om hulle eie agenda te dryf nie. Ons moet na mekaar luister as ŉ land en saam die probleme oplos wat ons as ŉ gesamentlike nasie in die toekoms in die gesig staar.” Hermann sê daar is ooreengekom om verder gesprek te voer oor fundamentele kwessies wat verder sal strek as die oorspronklike verskille. “Ons wag vir terugvoer van JacarandaFM om te hoor oor die formaat van die gesprekke. Dit is egter vir ons belangrik dat dit in die openbaar gevoer word en dat dit regstreeks uitgesaai word. Die punt is dat die gesprekke moet plaasvind en dat mense se frustrasies gehoor moet word.”